述懷
作者：李綱
朝代：宋

paragraphs: 早遊文翰圃，誤齒縉紳塗。
蘭省爲郎久，霜臺奮舌孤。
荷知誠特達，勵志敢躊躇。
屢賜楓宸對，親蒙御筆除。
月卿論鉅禮，柱史進寒儒。
黼座當陽日，螭坳載筆初。
明堂頒政事，路寢集簪裾。
繡案横雕檻，天香夾御鑪。
翠華來寶輦，清蹕警嵩呼。
法駕臨真館，芳塵從屬車。
重瞳瞻日月，粹色仰瓊瑜。
侍立親龍衮，書言粲帝謨。
視朝崇政罷，勸講邇英餘。
麗日明金殿，輕風響珮琚。
漏聲寒淅瀝，槐影綠扶疏。
紫槖陪時彦，黄扉寓直廬。
仙遊疑閬苑，清夢豈華胥。
遇事肯懷祿，銜恩寧惜軀。
惟慚涉道淺，豈恨與時迂。
犬馬知愛主，龜蛇思報珠。
未終青史志，一奏皂囊書。
誰謂爰絲直，端同汲黯愚。
謫官來劍浦，襆被出神都。
感激心獨苦，飄零歲已徂。
悽悽念終養，冉冉歎征途。
四海盡蒙澤，孤臣方向隅。
願迴天上照，一起轍中枯。